(1841) Dese anxtelike beeste ende onghiere beeste leghet lancx te siene up eenen roostere , ende daer ondere so bernen colen , die eenpaerlike de duvelen blasen met grooten blaesbalghen , ende omtrent dese beeste es eene groote menichte van zielen , ende van duvelen so dat niement ne soude ghelooven dat van diesmale dat Christus de weerelt maecte , onse heere , so vele sielen soude moghen gheboren sijn .Dese vorseide viant der menschen hy es ghebonden in allen leden met harden grooten yserine bande , ende ketenen , ende motaline al gloyende ; als hi aldus leit up de colen , ende hi an alle siden wert verbrant , dan so wert hi verburst ende gram , ende werpt huute eenen leelicken luut ende hi keert hem omme van up d ' een side tote up d ' andere , ende dan slaet hy al sijn handen in de menichte van desen sielen , ende hy begrijpse alle sine handen vul , ende hi wrijnct se ghelijc eenen man , die verdurst es , ende ' t sap wronghe huut eenen wijndruve , so dat hem negheene sielen ontgaen en moghen onghequetst , hine wrijnct se ontwee , ' t hooft af , de handen af , de voeten af , ende dan blaset hi als oft hi verhademen wilde ; dan spreet hi de sielen hier ende daer , in allen siden omtrent hem in de helle , ende dan slaet boven den putte , huute een stinckende vlamme daer ic vooren af seide , ende als dese wreede beeste haren adem weder inhaelt , mettien ademe so trect sou se weder te hare de vorseide sielen , die so te vooren van haer spreedde , ende so val - len metten stancke ende metten sulfere in haren mont ende metten viere , ende so verslont se , maer so wat sielen haer ontvlien , die slaet so metten steerte ; dit moeten die verdoemde siele ghedooghen sonder hende eewelicke ende emmermeer , sine hebben gheene ruste no remedie , dach no nacht : ‘ Ay , lieve menschen , hieromme souden wy peinsen , want wy ne hebben hier negheene blivende stede .’ Doe so sprac Tondalus : ‘ Hay , lieve Heere , segt mi hoe heet dese beeste , die so afgriselic es te anscouwene .